
[Preotul: face obişnuitul început, zicând: Binecuvântat este Dumnezeul nostru. ] 


Citeţul: Amin. Slavă Ţie, Dumnezeul nostru, slavă Ţie! 
Rugăciunile începătoare: 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 


dă-ne-o nouă astăzi. Și ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Doamne, miluieşte ! (de 12 ori) 


Apoi: Psalmul 142 

1. Doamne, auzi rugăciunea mea, ascultă cererea mea, întru credincioşia Ta, 
auzi-mă, întru dreptatea Ta. 

2, Să nu intri la judecată cu robul Tău, că nimeni din cei vii nu-i drept înaintea 
Ta. 

3. Vrăjmaşul prigoneşte sufletul meu şi viaţa mea o calcă în picioare; făcutu-m-a 
să locuiesc în întuneric ca morţii cei din veacuri. 

4. Mâhnit e duhul în mine şi inima mea încremenită înlăuntrul meu. 

5. Adusu-mi-am aminte de zilele cele de demult; cugetat-am la toate lucrurile 
Tale, la faptele mâinilor Tale m-am gândit. 

6. Întins-am către Tine mâinile mele, sufletul meu ca un pământ însetoşat. 

7. Degrab auzi-mă, Doamne, că a slăbit duhul meu. Nu-ţi întoarce faţa Ta de la 
mine, ca să nu mă asemăn celor ce se coboară în mormânt. 

8. Fă să aud dimineaţa mila Ta, că la Tine îmi este nădejdea. Arată-mi calea pe 
care voi merge, că la Tine am ridicat sufletul meu. 

9. Scapă-mă de vrăjmaşii mei, că la Tine alerg, Doamne. 

10. Învaţă-mă să fac voia Ta, că Tu eşti Dumnezeul meu. Duhul Tău cel bun să 
mă povăţuiască la pământul dreptăţii. 

11. Pentru numele Tău, Doamne, dăruieşte-mi viaţă. Întru dreptatea Ta scoate 
din necaz sufletul meu. 

12. Fă bunătate de stârpeşte pe vrăjmaşii mei şi pierde pe toţi cei ce necăjesc 
sufletul meu, că eu Sunt robul Tău. 


Dumnezeu este Domnul şi S-a arătat nouă. Bine este cuvântat Cel ce vine întru 
numele Domnului. (de 3 ori), apoi: 


Tropar, glasul al 4-lea: Cel ce Te-ai înălţat pe Cruce de bunăvoie, poporului Tău 
celui nou, numit cu numele Tău, îndurările Tale dăruieşte-i, Hristoase Dumne- 
zeule. Veseleşte cu puterea Ta pe credinciosul nostru popor, dăruindu-i lui biruință 
asupra potrivnicilor, având ajutorul Tău armă de pace, nebiruită biruinţă. 


După obişnuitul început zicem: 


Peste florile Bisericii împrejur zburând, ca un pui al cuibului celui de sus al înge- 
rilor, de trei ori fericite Nicolae, pururea strigi lui Dumnezeu pentru noi toţi, care 
suntem în nevoile primejdiilor şi ale ispitelor, şi ne izbăveşti cu rugăciunile tale. 


Pe frumuseţile celor nevăzute înconjurându-le, înfricoşata aceea slavă a Sfinţilor, 
ai cunoscut sfinte: pentru aceea şi cereştile cuvinte, ale pururea vieţuitoarelor 
acelora priviri, nouă ne arăţi, prea sfințite. 


Podoaba sfântului veştmânt, cu faptele bune cele lucrătoare, mai strălucită o ai lu- 
crat, de Dumnezeu purtătorule părinte: pentru aceea şi nouă cu sfinţenie lucrezi 
cele minunate ale vederilor celor de-a pururea pomenite, izbăvindu-ne pe noi de 
cumplite răutăţi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


De Dumnezeu Născătoare Fecioară, şi neispitită de nuntă, care în anii cei mai de pe 
urmă, ai născut pe Dumnezeu, şi iarăşi după naştere cu adevărat Fecioară curată te- 
ai arătat, scaun şi uşă şi masă de taină, şi sfeşnic în chipul Luminii. 


Canonul Sfântului ierarh Nicolae 
Cântarea 1 


Irmos: Cântare de biruinţă să cântăm toți lui Dumnezeu, Cel ce a făcut minunate 
minuni cu braţ înalt şi a mântuit pe Israel, că S-a prea slăvit. 


Cu cununile dreptăţii împodobindu-te, şi lângă scaunul darului stând sfinte Nico- 
lae, pe cei ce cu cântări de laude acum te încununează cu credință, mântuieşte-i cu 
rugăciunile tale. 


Cela ce ai primit Darul tămăduirilor, prea fericite Nicolae, ranele sufletului meu, cu 
rugăciunile tale vindecă-le, şi de ispitele care mi se întâmplă, cu solirile tale izbă- 
veşte-mă. 


Cu puterea rugăciunii tale Sfinte Nicolae, sufletul meu cel cu totul slăbănogit de 
păcate îl îndreptează, şi din greutăţile vieţii izbăveşte-l pe toţi. 


Intunecările minţii mele cu lumina ta goneşte-le, Ceea ce eşti cu totul fără prihană, 
şi de veşnicul întuneric izbăveşte-mă, ca pururea să laud măririle tale. 


Cântarea 3 


Irmos: Să se întărească inima mea întru voia Ta, Hristoase Dumnezeule, Care pe- 
ste ape ai întărit cerul al doilea şi ai întemeiat pământul pe ape, Atotputernice. 


Cela ce eşti podoaba arhiereilor, dumnezeiască bună mireasmă a Duhului, cu rugă- 
ciunile tale cele a mir mirositoare, goneşte patimile cele puturoase ale inimii mele, 
înțelepte Nicolae rogu-mă. 


Cu lene cheltuindu-mi viaţa mea eu ticălosul, mă tem de înfricoşată Judecata ta 
Hristoase, la care să nu mă osândeşti, îmblânzindu-te cu sfintele mijlociri ale ierar- 
hului Tău Nicolae. 


Cel ce în tot chipul eşti împodobit cu dumnezeiescul Dar, ierarhe părinte Nicolae, 
de tot felul de ispite, şi de primejdii mântuieşte-mă, pe mine carele scap sub 
acoperământul tău cel cinstit, prea fericite. 


Izbăveşte-mă de toată înconjurarea, şi de multe smintele ale şarpelui, şi de veşnicul 
foc, şi de întuneric, Ceea ce eşti cu totul fără prihană, care ai născut oamenilor pe 


Lumina cea neînserată. 


Cântarea 4 


Irmos: Cu duhul văzând mai înainte, proorocule Avacum, Intruparea Cuvân-tului 
a propovăduit, grăind: când se vor apropia anii Te vei cunoaşte, când va veni 
vremea Te vei arăta; Slavă puterii Tale, Doamne. 


Ca cela ce eşti al tuturor poruncilor lui Dumnezeu împlinitor, cu rugăciunile tale 
ajută-ne, să păzim aşezământurile de Lege, care duc spre mântuire, şi ne izbăveşte 
de toate ispitele cele ce ne vin asupră, părinte ierarhe Nicolae. 


Călătoria vieţii întru Hristos, cu cuvioşie săvârşindu-ţi, căile noastre cele către 
Dânsul îndreptează-le, ca fugind de căile amăgitorului, să ajungem la mântuirea 
cea desăvârşit, de Dumnezeu purtătorule părinte Nicolae. 


Cela ce toate măiestriile vrăjmaşului le-ai adormit cu dumnezeieştile privegheri, 
înțelepte Nicolae, pe noi cei ce priveghem şi lăudăm pe Dumnezeu, şi te punem pe 
tine către Dânsul mijlocitor, pe toţi părinte dăruieşte-ne cu dar. 


Inţelegându-te proorocul cu Dumnezeiescul duh: munte cu umbra deasă mai 
înainte te-au scris curată, care pe cei ce se topesc de văpaia multelor greşale, prin 
mijlocirile tale cele bine primite de Dumnezeu Născătoare, îi umbreşti acum cu 
darul. 


Cântarea 5 
Irmos: Răsai nouă... 


În curţile Domnului te-ai sădit, ierarhe părinte Nicolae, şi ca un măslin roditor, cu 
darul acum veselind feţele tuturor, cu untuldelemn al ostenelilor tale. 


Rugăciune acum fă părinte pentru robii tăi, ca să luăm iertare de greşale, şi să ne 
izbăvim de necazul ce ne cuprinde, şi de toată îmbulzeala. 

Pe tine caldul folositor către Domnul, te rugăm să nu ne laşi pe noi sfinte fără 
ajutor, ci cu obişnuitele tale rugăciuni mântuieşte-ne. 


Casă a lui Hristos în chipul Luminii fiind Fecioară de Dumnezeu dăruită, cu 
rugăciunile tale, pe noi care lăudăm cele cuvioase, fă-ne case ale Tatălui, Fiului şi 
Duhului. 


Cântarea 6 


Irmos: Proorocului lona urmând, strig: scoate viaţa mea din stricăciune, Bunule şi 
mă mântuieşte, Mântuitorul lumii, pe mine care grăiesc: Slavă Ție. 


Având mulțime de îndurări, mulțimea răutăţilor mele, împuţinează-o înțelepte, 
îndreptându-mi viaţa, care se învitorează pururea în valurile păcatelor. 


Vitejeşte ai călcat pe vrăjmaşul înțelepte, pe carele a-l sfărâma întăreşte-ne şi pe 
noi, cu rugăciunile tale cuvioase ierarhe Nicolae, care ne-am îmbogăţit cu tine 
dumnezeiescul apărător. 


Cela ce ai fost adevărat arhiereu al Mirelor, umple de mireasmă simțirile sufletului 
nostru părinte, izgonind pururea patimile cele împuţite şi vătămătoare. 


Măriri ţi-a făcut Hristos ţie Preacurată, pe carele roagă-L pururea, ca să mă-rească 
întru mine milele Sale cele bogate, de Dumnezeu dăruită. 


Cântarea 7 


Irmos: Pe Cel ce în cuptor pe tineri nearşi i-a păzit şi focul l-a stins, să-L lăudăm, 
zicând: Binecuvântat este Dumnezeul părinţilor noştri. 


Cu întăritoarea rugăciunea ta înțelepte, întăreşte cu tărie şi starea inimii mele, cu 
piatra prea luminatelor poruncilor lui Dumnezeu, şi mă mântuieşte nerăsturnat din 
meşteşugirile cele vătămătoare, ale vrăjmaşului începătorului răutăţii. 


Dezlegare de greşale dă-ne nouă, şi de toate greutăţile vieţii, şi de ispite ce vin 
asupră-ne Sfinte Nicolae, cela ce eşti folositor tuturor credincioşilor, şi temelia 
arhiereilor. 


Eu sunt sluga cea vicleană ce am ascuns talantul, care am luat să-l lucrez Bunule, şi 
mă tem de judecata cea de acolo, la care Dumnezeule al tuturor să nu mă osândeşti 
pentru rugăciunile ierarhului Tău Nicolae. 


Pe tine ceea ce eşti cu totul sfântă fără prihană Curată, robii tăi totdeauna ziua şi 
noaptea te rugăm, cu cuget zdrobit, izbăvire de multe păcate dă-ne nouă ceea ce 


eşti bună. 


Cântarea 8 


Irmos: Pe Cel de care se înfricoşează îngerii şi toate oştile, ca pe Făcătorul şi 
Domnul, lăudaţi-L, preoţi, prea slăviţi-L, tineri binecuvântaţi-L, popoare şi prea 
înălţaţi-L întru toţi vecii. 


Stând pe muntele dumnezeieştilor fapte bune, cunoscut marginilor te-ai văzut, cu 
arătările înaltelor minuni Nicolae: pentru aceea toată limba te cinsteşte în veci. 


Gustând cuvioase din dumnezeieasca dulceaţă, ai urât amărăciunea a tot felul de 
dulceţi, din care pe noi ne izbăveşte rugând pe Hristos, să înceteze primejdiile ce se 
scoală asupra noastră. 


Ca un stâlp neclătit, şi întărire credincioşilor, pe mine cel ce pururea mă clătesc de 
răutăţile vieţii, şi de amenințările dracilor, întăreşte-mă prea fericite Nicolae, cu 
rugăciunile tale. 


Tămăduieşte patimile inimii mele, rogu-mă Fecioară, ceea ce ai născut pe Hristos 
Doctorul tuturor, şi părții drepţilor părtaş mă arată, rugând pe Hristos. 


Cântarea 9 


Irmos: Pe norul cel purtător de lumină, întru care S-a pogorât Stăpânul tuturor din 
cer, ca ploaia pe lână şi S-a Intrupat pentru noi, făcându-Se om, Cel fără de 
început; pe aceea să o mărim toţi, ca pe curata Maică a Dumnezeului nostru. 


Ca pe un ierarh al lui Hristos, şi ca pe o stea de Lumină strălucitoare, ca pe un 
însuţi de minuni făcător, ca pe un izvor de tămăduiri, ca pe un ajutor în scârbe, ca 
pe un prea fierbinte solitor al celor ce te cheamă pe tine întru nevoi părinte, cu 
sfinţite cântări te lăudăm. 


Pe tine marele păstor şi următor întru toate, al începătorului Păstorilor Hristos, cu 
de-adinsul te rugăm, dintru înălțimile cele sfințite Nicolae, paşte pe robi tăi, 
izbăvindu-i pururea de toate greutăţile vieţii. 


Acum sfârşitul se apropie, ce te leneveşti o suflete al meu? Ce nu te sârguieşti a 
sluji cu plăcere lui Dumnezeu? Grăbeşte, deşteaptă-te de acum înainte, şi strigă: 
Iubitorule de oameni miluieşte-mă, pentru rugăciunile Sfântului Nicolae, îndre- 
ptând viaţa mea întru bunătăţi. 


Ceea ce ai născut Lumina cea dumnezeiască, pe mine cel ce sunt întunecat cu toate 
meşteşugirile vrăjmaşului, şi întru lene viețuiesc, şi mânii pe Dumnezeu, lumi- 
nează-mă ceea ce eşti cu totul fără prihană, povăţuindu-mă spre lucruri bune, ca 
ceea ce eşti pricina tuturor bunătăţilor. 


(Extras din cartea: Paraclise pentru fiecare zi a săptămânii - din cărţile vechi pe 
slovă chirilică transcrise de maica Justina Popovici Kirios) 


totii 
Sfântul Nicolae, cel care ne iubeşte după chipul dragostei Maicii Domnului, 
Sfântul a cărui inimă doare pentru noi şi sare cu grăbire la toate necazurile 
noastre 


Pr. Ciprian Negreanu (Cluj Napoca) - Predică la sărbătoarea Sfântului ierarh 
Nicolae (2012) 


“În numele Tatălui şi al Fiului şi al Sfântului Duh. 


Cu mila lui Dumnezeu, suntem în ziua marelui ierarh Nicolae, ocrotitorul bisericii 
noastre, Sfântul a cărui bunătate a trecut şi a străbătut veacurile, şi nu numai prin 
bunătatea pe care a făcut-o oarecând, pentru că oamenii uită, nu numai prin 
minunile pe care le-a făcut oarecând în viaţa lui din dragostea pe care o avea faţă 
de om, ci prin minunile pe care le-a făcut și le face neîncetat, din neam în neam, 
din generaţie în generaţie, cu fiecare rând de oameni. Acest Sfânt din Mira Lichiei 
din Asia mică a lucrat şi lucrează şi Îl roagă pe Dumnezeu neîncetat pentru oameni. 
lar aceste minuni şi aceste lucrări ale Sfântului Nicolae se înmulţesc şi se 
înmulţesc şi parcă fiecare rând de oameni din fiecare oraş şi din fiecare regiune ar 
putea scrie câte o carte cu minunile pe care le-a făcut Sfântul Nicolae în viaţa lor în 
acei 20-30 de ani, cât ar fi o generaţie. Şi s-ar putea strânge zeci şi sute de cărţi cu 
minuni ale Sfântului Nicolae. 


Dar asupra altui aspect al vieţii sale aş vrea să mă opresc astăzi. După vremea 
apostolilor, despre Maica Domnului prea puţin s-a vorbit, până s-a făcut al treilea 
Sinod Ecumenic. Tot timpul a fost cinstită, tot timpul a fost socotită Maica lui 
Dumnezeu, Născătoare de Dumnezeu, dar cinstea ei a crescut încetul cu încetul. 


Parcă primele zeci şi sute de ani au fost atât de aprinse în aşteptarea Mântuitorului, 
a venirii Sale iminente, aşa cum şi Pavel spunea, aproape că era convins că va veni 
în vremea lor, în timpul zilelor lor, încât nici cinstirea Sfinţilor nu a căpătat atunci 
atât de mare putere, nici a Maicii Domnului, deși erau cinstiți în toată acea 
perioadă; dovadă o fac nenumăratele chipuri ale Maicii Domnului din catacombe, 
de pe mormintele celor dragi, Maica Domnului Oranta - Rugătoarea - care apare 
acolo şi pe care ei o chemau în rugăciune să se roage pentru sufletele lor. O vedeau 
cea mai mare mijlocitoare a lor înaintea lui Dumnezeu. 


Dar parcă primul moment în care apare Maica Domnului foarte puternic după 
epoca apostolilor este în viaţa Sfântului Nicolae. Totdeauna m-am gândit ce 
legătură poate fi între Sfântul Nicolae şi cea care nu poate fi pusă între sfinți, 
Maica Domnului, şi de ce Maica Domnului apare acum prima dată aşa, evident, 
puternic, în viaţa Sfântului Nicolae, printre sfinţii cei mari ai începuturilor, ai 
primelor trei-patru veacuri? Să vă amintesc că, având dragoste pentru Hristos, 
tocmai fiind eliberat din închisorile Imperiului Roman, în care stătuse cu cătuşe la 
mâini și la picioare, Sfântul Nicolae aştepta să fie condamnat şi numai edictul de la 
Milano şi eliberarea creştinilor din închisori l-a făcut să scape și după ce a scăpat, a 
venit la tronul Mirelor Lichiei, dar semnele cătuşelor de la mâini şi de la picioare şi 
urmele bătăilor şi chinurilor pe care le-a îndurat au rămas până la sfârşitul vieţii 
sale, după cum a rămas în Tradiţie. 


Și, după ce el a venit la primul Sinod Ecumenic, unde se vorbea despre dumne- 
zeirea Domnului nostru lisus Hristos, dragostea pe care Sfântul o avea faţă de 
Mântuitorul, dragostea față de acest adevăr al dumnezeirii, pe care stă toată 
Evanghelia şi toată credinţă noastră, că oricine crede că Hristos este Fiul lui 
Dumnezeu este de la Dumnezeu, ne spune Scriptura, [prin] Sfântul loan 
Evanghelistul. Dragostea aceasta pe care el a arătat-o şi în închisoare, şi în faţa 
morţii, n-a putut răbda cuvintele pline de hulă ale lui Arie şi în timpul Sinodului, el 
fiind episcop în Mira Lichiei, ascultând - pentru că întâi se prezenta dreapta 
credinţă, apoi vorbea cel care era capul unei erezii mari, la care trecuseră foarte 
mulți episcopi între timp, iar Arie, deci, şi-a prezentat şi partea lui. lar cuvintele 
pline de hulă ale acestuia, cum că Hristos nu este Fiul lui Dumnezeu, ci o creatură 
a Tatălui, că EI nu trebuie să fie cinstit ca Dumnezeu şi toate celelalte lucruri pe 
care le spunea, şi prin aceasta cum că nici Maica Domnului nu trebuie să fie 
cinstită ca Maică a lui Dumnezeu. Prin această învăţătură falsă, greşită, a lui Arie, 
cădea toată învăţătura creştină. ȘI, nemaiputând răbda, în mijlocul Sinodului, 
Sfântul Nicolae a ieşit din rândul celor care stăteau acolo, în Niceea, ascultând 
cuvântul lui Arie şi l-a pălmuit. 


N-a mai putut răbda să audă asemenea hule la adresa Mântuitorului. EI, care era 
poate cel mai blând dintre cei blânzi, vestit în blândeţe şi în bunătate şi în iertare şi 
în îngăduinţă până în zilele noastre. Dar pe acestea nu le-a putut răbda. Dar chiar 
dacă el era vestit printre ceilalți, era un mărturisitor, aproape un martir în 
închisorile romane, totuşi, pentru acest gest şi această ieşire, a fost dezbrăcat de 
omofor, adică i s-a luat treapta episcopală. Nu s-a mai socotit între episcopi, pentru 
că nu trebuia să facă asta, nu trebuia să-şi iasă din fire şi să lovească pe nimeni. Şi, 
fiind încă găzduit în cămările unde fuseseră găzduiți episcopii, înainte de a pleca 
de acolo, în noaptea următoare, mai mulţi au avut vedenii în care, pe de o parte, 
Mântuitorul şi Maica Domnului îi mustrau pe cei care i-au ridicat omoforul şi 
însemnele episcopale, şi de altă parte, îi îndemnau să-i le redea. Dar este prima 
arătare vădită a Maicii Domnului. Omoforul era ţinut de o parte şi de alta de 
Mântuitorul şi de Maica Domnului, care îl aşezau pe umerii lui în acea vedenie pe 
care au avut-o unii dintre episcopi. ŞI, întorcându-se ei de dimineaţă şi văzând că e 
semn de la Dumnezeu dat mai multora, au hotărât toți să-i redea semnele 
episcopale, pentru că Mântuitorul şi Maica Lui asta doresc. 


Totdeauna m-am gândit de ce, după perioada anilor apostolici, este prima dată 
când apare vădit Maica Domnului, apar primele mari minuni ale Maicii Domnului, 
în care ea apare clar cu lucrarea ei. Cu siguranţă şi până atunci a fost lucrarea ei şi 
au simţit ucenicii lucrarea rugăciunii ei, de aceea o şi scrijeleau pe pereţii 
catacombelor, de aceea a şi rămas în cinstirea creştinilor, pentru că simțeau 
dragostea ei şi lucrarea rugăciunii ei. Dar aşa, vizibil, şi în mijlocul unui Sinod 
Ecumenic, în mijlocul a toată lumea, atunci a fost prima arătare clară și vădită a 
Maicii Domnului. De ce oare la Sfântul Nicolae? Ce legătură tainică este între ei? 
Privind spre viaţa Sfântului Nicolae, aşa cum în fiecare sfânt se vădeşte un chip al 
dragostei lui Dumnezeu pentru om, aşa cum Sfântul loan Gură de Aur spunea că 
atâtea popoare de îngeri sunt... 


Știţi că spune, la un moment dat, Sfântul Pavel: Dacă aş vorbi în limbile oamenilor 
și ale îngerilor, nimic nu-mi foloseşte. Şi Sfântul loan Gură de Aur spunea: Oare 
sunt limbi ale îngerilor? Da, sunt neamuri ale îngerilor. Chipul şi căile dragostei lui 
Dumnezeu faţă de toată făptura şi faţă de om atâtea limbi îngereşti sunt câte 
chipuri ale dragostei lui Dumnezeu faţă de om şi de toată făptura se găsesc, câte căi 
ale dragostei lui Dumnezeu față de făptură. Atâtea limbi îngereşti sunt, atâtea 
popoare îngereşti. 


Aşa şi sfinţii sunt chipuri ale dragostei dumnezeieşti pentru om, chipuri diferite: la 
unii mai ascetice, mai aspre, la alții mai îngăduitoare, după măsura şi după folosul 
fiecărui om. Unii parcă vor ca cu ei să se lucreze mai ferm; sunt asemenea sfinți 


care, când te rogi, te ajută în felul acesta, care au avut o viaţă asemănătoare, cu care 
Dumnezeu a lucrat aşa şi ei ajută tot aşa. Alţii blânzi, îndelung-răbdători. Și avem 
impresia că există sfinţi care nu ţin cont de nevoile omului cele mici, ci totdeauna 
s-au gândit la nevoile absolute, desăvârşite ale sufletului şi nu s-au rugat pentru 
problemele lor mici, care păreau mici, ci numai pentru cele mari, sufleteşti; şi ni se 
pare că aceştia sunt sporiţi, sunt înalţi, că nu se gândesc la cele mici, la neputinţe și 
dureri, ci numai la cele ale sufletului. Iar sfinți precum Sfântul Nicolae şi alţii, care 
sar cu grăbire la toate necazurile și durerile şi neputinţele omului ni se par pentru 
creştinii cu dinţi de lapte, aşa, care nu se pot ridica numai la cele înalte şi au nevoie 
de un chip al dragostei lui Dumnezeu pentru cei slăbuţi, pentru cei începători. 


Or nu este aşa! Dimpotrivă, în felul în care Sfântul Nicolae sare grabnic în ajutorul 
omului, chiar şi când nu este chemat vine, aşa cum acele fete rămase la tatăl lor 
fără zestre şi care nu mai aveau din ce trăi, nici ele, nici tatăl lor şi se gândea tatăl 
lor să le dea spre desfrânare ca să aibă toți pâine, ei nu l-au chemat pe Sfântul 
Nicolae, dar el a primit de la Dumnezeu semn şi a venit. Şi nu întâmplător, că nu 
oricine primeşte semn de la Dumnezeu pentru un necaz, ci doar cel pe care îl doare 
inima, care nu dispreţuieşte acel semn, doar cine poate preţui un semn îl primeşte. 
Ei, nu întâmplător Sfântul Nicolae a primit acest semn, pentru că pe el cu adevărat 
îl durea inima pentru aceste fete. Şi în taină s-a dus şi a aruncat în trei nopţi, nu 


consecutive, ci în timp, pentru cele trei fete câte o pungă de bani, ca tatăl lor să le 
căsătorească şi să le dea zestre. In vremea aceea, zestrea era un lucru foarte 
important, cum şi astăzi mai e, dar, har Domnului, nu mai e aşa de important azi ca 
atunci. 


Și ne aducem aminte şi de alte momente din care vedem că e grabnic ajutător. De 
pildă, la cei trei voievozi care erau în închisoare, care l-au strigat pentru că auziseră 
de dragostea lui, văzuseră buna lui judecată, dragostea şi milostivirea lui. Și au 
strigat, ei fiind în temniţă în Constantinopol şi el în Mira Lichiei, în mijlocul Asiei 
mici, la mii de kilometri, şi ei au strigat: “Dumnezeul lui Nicolae, ajută-ne!” Şi 
Dumnezeu pe Nicolae l-a trimis. El trebuia să ajungă acolo, la ei, înainte de ivirea 
zorilor, pentru că atunci trebuia să i se taie capetele. Şi Sfântul Nicolae, cu grăbire 
i s-a arătat în primul rând împăratului Constantin şi l-a certat că a judecat cu 
nedreptate și că aceia n-au nici o vină şi că trebuie să fie eliberaţi. Dar, în acelaşi 
timp, vedem un chip al dragostei lui Dumnezeu arătate prin el cu atâta delicateţe, 
cu atâta fineţe, cu atâta atenţie, cum n-am văzut aproape la nimeni, pentru că el, în 
acelaşi timp, apare şi în vis şi la cel care era şeful închisorii din Constantinopol, ca 
nu cumva, până se trezeşte împăratul să transmită cuvântul şefului închisorii să 


anuleze execuţia, acesta să-i omoare. Atâta delicateţe rar am văzut. ŞI l-a înfricoșat 
pe şeful închisorii, încât acela s-a liniștit abia când a primit cuvânt de la împăratul. 


Dar asemenea minuni sunt nenumărate. Nechemat sau doar amintit în rugăciuni, în 
timp ce o corabie se scufunda în valuri, el a venit imediat, nu ştim dacă în trup sau 
în afară de trup şi s-a pus la cârma corabie şi a cârmuit corabia la ţărmul Mirelor 
Lichiei şi de atunci e socotit ocrotitorul tuturor navigatorilor şi naufragiaţilor, celor 
care sunt în mare ispită pe mare. Şi câte alte minuni! Dar la el, mai mult decât la 
alți sfinţi, vedem o subţirime a dragostei sale, o atenţie extraordinară faţă de om. 


Înainte de a-l chema, el vine la tine; înainte de a şti cui să te rogi, dacă cineva te-ar 
mai putea ajuta, el sare în ajutorul tău. În chipul în care nimeni n-ar mai crede că 
poţi fi ajutat, uneori el vine în trup! Vizibil. Ca un bătrânel cu rucsac în spate, aşa 
cum povestesc nişte pelerini care mergeau spre o mănăstire cu autobuzul şi i-a 
prins o noapte pe câmpiile nesfârşite ale Kazahstanului şi la un moment dat, au 
pierdut drumul, pentru că nu mai vezi diferenţa între drum şi câmpia plină de 
zăpadă. Totul era acoperit de zăpadă şi ei mergeau cu autobuzul pe întinderile 
nesfârşite şi sperau că vor reuşi să înnopteze şi poate dimineaţa să găsească ceva, 
dar erau în pericol să se piară. Şi în mijlocul câmpului a apărut un bătrânel care a 
oprit autobuzul, s-a suit, le-a arătat exact drumul, i-a scos la capăt şi apoi le-a spus 
unde să-l lase să coboare. Şi abia după ce s-a dat el jos, toți au zis: “Dar ăsta 
semăna cu Sfântul Nicolae! Ăsta era Sfântul Nicolae!” 


Această atenţie a Sfântului Nicolae e asemănătoare numai cu a Maicii Domnului. 
O asemenea dragoste atât de fină şi de suavă şi plecarea la nevoia şi la durerea 
omului. Ştim foarte bine că la cele mai de nimic dureri ale noastre, parcă la Maica 
Domnului avem toată încrederea că tot o doare şi pe ea şi tot o să ne ajute. Aşa e şi 
Sfântul Nicolae. Mi se pare că aici el chiar e fiul Maicii, aşa cum i-a spus Hristos 
Sfântului loan Evanghelistul: Fiule, iată mama ta! şi din momentul acela toți 
creştinii devin cumva fiii Maicii lui Dumnezeu şi ea ne devine mamă. 


Aşa cum Maica Domnului se arăta mai târziu Sfântului Serafim de Sarov şi a zis: 
Acesta este din neamul nostru! Și ştiţi ce fină şi ce blândă era dragostea lui şi cum 
întâmpina el oamenii, şi ultimului tâlhar îi zicea: Hristos a înviat, bucuria mea!, 
cum oblojea toată durerea oamenilor fără prea multă asprime, ceva din durerea 
aceea a Maicii Domnului care, cum ziceam la început, ar părea că e ceva numai 
pentru copiii de lapte, o dragoste desăvârşită, acea dăruire fără oprelişte. 


In minunile Sfântului Nicolae, ca şi în minunile Maicii Domnului, ca şi în minunile 
Sfântului Serafim de Sarov, nu este acea pedagogie pe care o vedem de multe ori 


în minunile făcute de alți sfinţi, în care se dă, parcă, cu măsură, încetul cu încetul, 
treaptă cu treaptă şi tu înţelegi mai mult şi înveţi să te rogi mai mult şi să te ridici 
cu mintea spre Dumnezeu şi înveţi să preţuieşti darul şi aşa, poate, până la sfârşit 
vei primi darul. Dar in minunile Maicii Domnului sau ale Sfântului Nicolae — şi de 
aceea sunt aşa de iubiți de popor, Maica Domnului mai mult decât toţi sfinţii — se 
vede acea dăruire totală. Când te rogi Maicii Domnului, îţi dă desăvârşit! Nu îți dă 
nici în trepte, nici bucăţică cu bucăţică; Maica Domnului ne vede desăvârşiţi, ea 
lucrează ca pentru desăvârşiți! Aşa cum dragostea pe toate le vede curate şi bune, 
nu judecă, nu vede răul, aşa este această dragoste desăvârşită a Maicii Domnului şi 
parcă simţim că din această dragoste desăvârşită a sa are şi Sfântul Nicolae, care ne 
dă şi el ca la nişte desăvârşiţi, că dragostea în chip desăvârşit, fără rezervă, se dă 
numai celor desăvârşiţi. 


Știţi, dacă dai unui copil numai dragoste, desăvârşit, fără să-i arăţi şi asprime sau 
fără să-l mai atenţionezi, el de multe ori poate deveni un adevărat terorist al tău, 
adică ştie să profite de dragostea ta, ştie să se folosească de ea. Aşa suntem şi noi, 
oamenii, chiar dacă suntem mari. Dacă Dumnezeu ar dărui desăvârşit dragostea Sa 
nouă, fără rezervă - cum, de altfel, o şi face de multe ori, nu mai avem nici un 
respect, nici o oprelişte faţă de Dumnezeu şi devenim obraznici, cu o nădejde rea şi 
ne umplem de păcate, am face toate greşelile şi păcatele din lume, încrezându-ne 
greşit în dragostea Lui. 


Acest chip al dragostei se vădeşte în Maica Domnului şi în Sfântul Nicolae, pentru 
că ei ne văd desăvârşiţi, ne dau ca unor desăvârşiţi, ar vrea să fim desăvârşiţi, ne 
îndeamnă la desăvârşire aşa, în chipul acesta. Aşa cum eraţi bucuroşi, atunci când 
erați mici, când cineva vă vorbea ca unui matur, ca unui om mare şi vă explica 
lucrurile ca la oamenii mari, aşa lucrează Maica Domnului şi Sfântul Nicolae: 
lucrează ca şi cu un om mare. 


Şi dacă este o pedagogie în spatele lucrării lor, este doar aceea la care se referea 
cineva care a făcut studii la Saint Serge, anume că profesorii de acolo erau atât de 
buni că te primeau şi noaptea la ora 2, că ei locuiau în acelaşi cămin cu studenţii şi 
mâncau cu ei şi la ora 2 noaptea, dacă erai stresat şi tulburat te primeau şi te 
sfătuiau în toate şi te încurajau şi te împrumutau şi cu bani, iar după aceea, să 
mergi la examen şi să spui că nu ştii îţi crăpa obrazul de ruşine. Profesorul probabil 
că nu ţi-ar fi făcut nimic şi te-ar fi lăsat să mai înveţi, dar toată îngăduința şi 
dragostea de până atunci te făceau să nu poţi să te duci să zici că n-ai învăţat. 
Dragostea lor te făcea să înveţi. 


Ei, aceasta e pedagogia pe care o au Maica Domnului şi Sfântul Nicolae şi, 
implicit, Dumnezeu, că este dragostea dăruită de Dumnezeu lor pentru noi, încât, 
dăruindu-ne desăvârşit, ca unor oameni desăvârşiţi, nu ca unor jumătăţi de oameni, 
ne face să răspundem la măsură înaltă. Ce înseamnă să răspundem la măsură 
înaltă? Unul dintre răspunsuri la minunile pe care le fac Maica Domnului şi Sfântul 
Nicolae cu noi, şi Dumnezeu, implicit, este o întâmplare a unui om cu o minune pe 
care a făcut-o Sfântul Nicolae pentru un om ce avea un necaz foarte mare şi și-a 
dat seama că nu mai avea nici o ieşire. Şi s-a rugat Sfântului Nicolae în clipele 
acelea groaznice, când a simţit că nu mai avea cine să-l ajute: “Sfinte Nicolae, dacă 
mă vei ajuta acum, îţi voi aduce o lumânare mare să-ţi aprind la biserică! Între 
lumânările mici care se aprind acolo, eu o să aduc una mare!” Şi în clipa aceea s-a 
întâmplat minunea! Şi omul s-a bucurat foarte tare, apoi au trecut zile şi săptămâni, 
la un moment dat omul şi-a adus aminte că promisese să aducă o lumânare mare, 
dar s-a dus şi a cumpărat o lumânare mică, obişnuită şi i-a spus femeii care era 
acolo, la biserică: “Lumânarea asta să o puneţi pentru Sfântul Nicolae!” Şi doamna 
aceea, care nu ştia, 1-a spus: “Dar nu aduci o lumânare mai mare...?” Şi atunci şi-a 
adus şi el aminte. Sfântul Nicolae îi dăduse în minte femeii să zică aşa. Și s-a dus şi 
a luat o lumânare mare şi a pus-o acolo. Şi, probabil, toți oamenii care intrau acolo 
şi se uitau, se întrebau pentru cine e lumânare aceea şi aflau că Sfântul Nicolae a 
făcut o minune cu cineva. ȘI toţi se întăreau în credință. 

De ce le trebuie sfinţilor asemenea manifestări exterioare? Că nu avea Sfântul 
Nicolae nevoie de o lumânare mare; nu avea lumină în Raiul lui? Îi trebuia lui să i 
se lumineze icoana? Nu avea el nevoie de aşa ceva. Dar tu, aducând acea lumânare 
mare, făcând acest gest rar, că nu se aduc lumânări mari la biserică în faţa icoanei 
Maicii Domnului sau ale Sfântului Nicolae, ci se aduc tot din astea micuţe şi 
văzând-o, toţi s-ar întreba şi li s-ar spune că i s-a făcut cuiva o minune. Și pentru 
aceasta s-ar înălța inimile multora spre rugăciune către Sfântul Nicolae, mulţi ar 
nădăjdui mai mult către rugăciunile Sfântului, văzând vizibil, arătat, dragostea unui 
om căruia 1 s-a întâmplat o minune. 


De aceea şi Sfântul Efrem şi alţii, când cineva promitea ceva sau voia să facă ceva 
şi nu mai făcea acel ceva, el i se arăta şi-i spunea: „Ai promis că aduci un buchet 
de flori! Ai promis că faci asta!” Chiar dacă nu îi trebuia Sfântului un buchet de 
flori, ci, prin acel buchet, prin acea lumânare, prin acel lucru pe care îl făcea omul, 
se slăvea în inimile multora şi mila lui Dumnezeu faţă de alţi oameni şi creştea şi 
râvna acelor oameni de a se ruga şi ei, de a crede cu stăruinţă în mila lui Dumnezeu 
şi să primească, după aceea, prin rugăciunile Maicii Domnului sau ale sfinților, 
ajutor în tot ceea ce vor cere ei. 


De fapt, nu întâmplător se spune că pe Maica Domnului o doare atunci când noi n- 
o cerem în rugăciune. Aceşti sfinţi însetează după om, vor să-l ajute pe om, îl caută 
ei pe om. De aceea par că se supără, nu se supără de fapt, dar par că se supără 
atunci când tu nu arăţi sau nu spui nimic despre minunea care ţi s-a întâmplat sau 
nu o dezvălui cumva. 


Sau, să zicem că o minune s-a întâmplat cu tine într-o zi de joi, închinată Sfântului 
Nicolae. Şi în ziua de joi tu întotdeauna o să mergi până în faţa unei biserici a 
Sfântului Nicolae şi o să zici o rugăciune. Sau în faţa icoanei din casa ta cu Sfântul 
Nicolae să zici un tropar al său. Sau oriunde ai fi într-o zi de joi, tu, în faţa unei 
icoane a Sfântului Nicolae, să zici un tropar al său. Ei bine, Dumnezeu te va aduce 
în tot felul de situaţii, în tot felul de case, lângă tot felul de oameni cu tot felul de 
necazuri. Văzându-te că tu te rogi, că te pui în faţa icoanei Sfântului Nicolae, 
orice-ar fi şi zici troparul lui sau că-i aprinzi lumânarea sau candela în ziua aceea, 
numai prin gestul tău şi prin evlavia ta ei tot se vor folosi, darămite să mai şi 
povesteşti ce minune a făcut cu tine într-o zi de joi, nu se va slăvi numele lui şi vor 
cere şi oamenii aceia, când va veni necazul peste ei, ajutorul Sfântului Nicolae? Ba 
îl vor cere! 


Deci aceste gesturi exterioare, pe lângă faptul că ne ajută pe noi, îi ajută pe mulți, 


mulți alții. Şi nu pe Sfânt. Pe Sfânt îl ajută prin faptul că dobândeşte mai multă 
lucrare cu oamenii şi poate lucra mai mult cu ei, ceea ce şi doreşte. 


Dumnezeu să ne ajute, să ne întărească”. 


